יהושע רוטנשטרייך

יהושע רוטנשטרייך (27 בדצמבר 1910, גליציה – 10 במרץ 1988, תל אביב) היה עורך דין, עמד בראש לשכת עורכי הדין בישראל בשנים 1972-1962. היה נשיא מועצת העיתונות בישראל, יו"ר ועדת הצנזורה, יועץ משפטי של ועדת העורכים מאז הקמתה, יו"ר ועדת האתיקה של לשכת עורכי הדין ונשיא הארגון הבינלאומי של עורכי דין ומשפטנים יהודיים מ-1987 עד פטירתו. חתן פרס צלטנר מטעם לשכת עורכי הדין ואוניברסיטת תל אביב, בעל תואר דוקטור לשם כבוד של אוניברסיטת תל אביב, יקיר תל אביב לשנת 1988.

ביוגרפיה 
רוטנשטרייך נולד בקולומיה שבגליציה, אז קיסרות אוסטרו-הונגריה. אביו אפרים פישל רוטנשטרייך היה לימים חבר הסנאט הפולני והפרלמנט הפולני, מנהיג ציוני וחבר הנהלת הסוכנות היהודית וההנהלה הציונית בירושלים.

לימודיו בגימנסיה פולנית הופסקו עקב פעילותו הציונית. הוא עבר ללבוב, שם סיים התיכון והאוניברסיטה בתואר דוקטור למשפטים. הוא בוגר בית הספר הגבוה לעיתונות בוורשה. בשנת 1933 עלה לארץ ישראל, ובשנת 1934 עבר את מבחני ההסמכה לעורכי דין זרים. בשנים 1937-1933 התגורר בירושלים. הוא עסק בפרקטיקה פרטית כעורך דין. בשנים 1939-1933 עבד ככתב בנושא המזרח התיכון בעיתונים יהודיים בשפה הפולנית.

בשנת 1937 התיישב בתל אביב ועבד כעורך דין. רוטנשטרייך היה חבר ההגנה והיה בין אסירי השבת השחורה ב-1946, הוא נכלא במחנה המעצר בלטרון וברפיח.

חבר נשיאות הוועד המרכזי של הסתדרות עורכי הדין בארץ ישראל וב-8 במרץ 1960 נבחר לנשיא ההסתדרות, חבר המועצה המשפטית, הראשון שעמד בראש לשכת עורכי הדין בישראל, כיהן בתפקיד זה 10 שנים. ממייסדי אגודת העיתונאים בירושלים ובתל אביב, ממייסדי מועצת העיתונות ונשיאה בשנים 1974–1988, יו"ר אגודת ידידי הפקולטה למשפטים באוניברסיטת תל אביב, חבר הוועד הפועל של מכון ויצמן, יו"ר ועדת הערעורים של הצנזורה הצבאית. חבר מערכת "הפרקליט". ב-1987 נבחר כנשיא הארגון הבינלאומי של עורכי דין ומשפטנים יהודים. אחיו של פרופ' נתן רוטנשטרייך.

קישורים חיצוניים

הערות שוליים

אנשי העלייה החמישית
עיתונאים יהודים
זוכי פרס צלטנר
יהודים גליציאנים
נשיאי מועצת העיתונות
ראשי לשכת עורכי הדין
יועצים משפטיים ישראלים
מקבלי תואר דוקטור לשם כבוד מאוניברסיטת תל אביב
יקירי תל אביב-יפו לשנת 1988
אישים הקבורים בבית הקברות קריית שאול

ישראלים שנולדו ב-1910
ישראלים שנפטרו ב-1988